Grigorijs Panteļejevs - Vikipēdija

# Grigorijs Panteļejevs

### Vikipēdijas raksts

Grigorijs Panteļejevs (dzimis 1972. gada 13. novembrī, Gastelo, PSRS (tag. Krievijā)) ir Latvijas hokejists - malējais uzbrucējs. Savu profesionālā spēlētāja karjeru viņš uzsāka 1990./91. sezonā, aizvadot 23 spēles Rīgas "Dinamo" sastāvā. Nākamajā sezonā viņš spēlēja Rīgas "Stars" rindās, bet vasaras sākumā tika draftēts NHL. Panteļejevu 6. kārtā, ar kopējo 136. numuru, izvēlējās Bostonas "Bruins". Panteļejevs devās spēlēt uz Ziemeļameriku un jau 1992./93. sezonā aizvadīja 39 spēles "Bruins" rindās. Vēl 39 viņš aizvadīja Bostonas "Bruins" fārmklubā - Providences "Bruins". Nākamajā 1993./94. sezonā "lielās Bruins" rindās Panteļejevs aizvadīja tikai 10 spēles, bet lielāko daļu sezonas - Providences "Bruins". 1994./95. sezonā Bostonas kluba rindās Grigorijs aizvadīja vienīgi 1 spēli un pēc šīs sezonas nonāca cita NHL kluba - Ņujorkas "Islanders" rindās, kuras sastāvā 1995./96. sezonā aizvadīja 4 spēles. Nākamās 3 sezonas Panteļejevs aizvadīja dažādos IHL līgas klubos, ar cerību atgriezties NHL. Pēc 1998./99. sezonas Panteļejevs atgriezās Eiropā un 1999./00. sezonu iesāka DEL līgas klubā Hanoveres "Scorpions". 2000./01. sezonu viņš aizvadīja Krievijas hokeja līgas Jaroslavļas "Lokomotiv" rindās. 2001./02. sezona Grigorijam izrādījās visai neveiksmīga. Vispirms viņš mēģināja nostiprināties Zviedrijas hokeja līgas kluba Sodertalje SK rindās, bet tas viņam neizdevās un viņš devās uz Šveices 2. spēcīgākās hokeja līgas klubu EHC Olten, bet arī no tā viņš tika atbrīvots un Panteļejevam nekas neatlika kā pievienoties Latvijas hokeja līgas klubam HK Rīga 2000. Arī 2002./03. sezonu Panteļejevs uzsāka Rīgas 2000 rindās, bet pēc aizvadītām 8 spēlēm saņēma piedāvājumu no SM līgas kluba Lahti "Pelicans" un atlikušo sezonas daļu aizvadīja tur. 2003./04. sezonā Grigorijs spēlēja Rīgas 2000 rindās un kļuva par Latvijas čempionu. 2004./05. sezonā viņš atkal devās uz Zviedriju, kur šoreiz pievienojās IFK Arborga kluba rindām un tās sastāvā arī pabeidza sezonu. 2005./06. sezonā Panteļejevs spēlēja uzreiz četros klubos. Vispirms Panteļejevs pievienojās Krievijas otras spēcīgākās līgas kluba HK Dimitrov sastāvām, bet pēc 23 spēlēm tika atbrīvots un devās uz Šveici, kur vispirms aizvadīja 7 spēles EV Zug rindās, bet tad vēl vienu HC Martigny rindās. Visbeidzot Panteļejevs saņēma piedāvājumu no Itālijas kluba HC Bolzano, kuras sastāvā arī pabeidza sezonu. 2006./07. sezonu Panteļejevs uzsāka jau vienreiz iepazītā klubā - HC Martigny. Tās sastāvā Panteļejevs aizvadīja 43 spēles, bet tad atkal devās uz Itāliju, kur aizvadīja vairākas spēles SG Pontebba rindās.

Latvijas hokeja izlases rindās spēlējis 1994., 2000., 2001., 2002., 2003., 2004., 2005., 2006. un 2007. gada Pasaules čempionātos, kā arī 2006. gada Olimpiskajās spēlēs un to kvalifikācijas turnīrā 2005. gadā. Kopā 61 spēlē guvis 10 vārtus un atdevis 20 rezultatīvas piespēles. Viņa rēķinā arī 16 soda minūtes.

Saturs iegūts no "http://lv.wikipedia.org../../../g/r/i/Grigorijs_Pante%C4%BCejevs_e2b2.html"

Kategorijas: 1972. gadā dzimušie | Latvijas hokejisti | Rīgas "Stars" spēlētāji | Bostonas "Bruins" spēlētāji | Ņujorkas "Islanders" spēlētāji | HK Rīgas 2000 spēlētāji

##### Views

- Raksts
- Diskusija
- Pašreizējā versija

##### Meklēt

##### Citās valodās

- Deutsch
- Hrvatski
- Slovenčina